En mand fra Hobro-området er torsdag eftermiddag blevet varetægtsfængslet i fire uger efter et grundlovsforhør ved Retten i Aalborg. Manden, som er i 30'erne, er sigtet for at have begået indbrud på Hobro Postkontor natten mellem mandag og tirsdag. Det oplyser Nordjyllands Politi. Ved indbruddet blev der stjålet flere forsendelser, mobiltelefoner og kontorudstyr, men politiet kunne ikke konstatere, hvordan det var lykkedes for gerningsmanden at komme ind. Politiet indledte en efterforskning af sagen og fik onsdag nys om, at tyvekosterne skulle befinde sig i en villa i Hobro. En patrulje kørte ud til villaen, hvor de traf en mand i 30'erne. - Ved den efterfølgende ransagning af villaen blev samtlige tyvekoster fra indbruddet fundet, og vi fandt også en del receptpligtig medicin, siger politikommissær Mikkel Brügmann fra Nordjyllands Politi, der leder efterforskningen. Manden, som var i villaen og som nu er varetægtsfængslet, var for nylig løsladt efter at have begået lignende kriminalitet, og det var politiets opfattelse, at han formentlig ville fortsætte sin kriminelle løbebane, hvis ikke han blev anholdt og sigtet i sagen. - Det er tilfredsstillende, at vi havde muligheden for at slå til så hurtigt og skride til anholdelse, siger Mikkel Brügmann.

Referat:
En mand i 30'erne er torsdag blevet varetægtsfængslet i fire uger for et indbrud på Hobro Postkontor natten mellem mandag og tirsdag.